Ara l-infografika sħiħa Illum il-Kunsill bagħat is-sottomissjoni tiegħu dwar il-Kontribut Determinat fil-Livell Nazzjonali (NDC) tal-UE u l-istati membri tagħha lill-UNFCCC. Il-Kunsill approva s-sottomissjoni fis-17 ta' Diċembru 2020. Is-sottomissjoni fiha mira aġġornata u mtejba ta' tnaqqis ta' mill-inqas 55 % fl-emissjonijiet tal-gassijiet serra sal-2030 meta mqabbla mal-1990, skont il-gwida mogħtija mill-Kunsill Ewropew fil-11 ta' Diċembru 2020. L-UE u l-istati membri tagħha huma impenjati sew favur il-Ftehim ta' Pariġi u l-objettivi tiegħu. L-għan tagħna huwa li nsiru newtrali għall-klima fl-2050. Din is-sottomissjoni tal-NDC b'miri aġġornati tibgħat sinjal qawwi globalment biex l-oħrajn isegwuha. Qed niffaċċaw kriżi klimatika u biex insolvuha għandna bżonn lil kulħadd. B'dawn il-miri ambizzjużi, nazzjonijiet oħra jistgħu jserrħu fuq l-UE biex tmexxi din it-tranżizzjoni globali. Svenja Schulze, Ministru Federali għall-Ambjent, il-Konservazzjoni tan-Natura u s-Sikurezza Nukleari tal-Ġermanja L-NDCs jistabbilixxu l-isforzi ta' kull pajjiż biex inaqqas l-emissjonijiet nazzjonali u jadatta għall-impatti tat-tibdil fil-klima. Dawn huma parti essenzjali mill-obbligi li għandhom jiġu ssodisfati mill-Partijiet skont il-Ftehim ta' Pariġi. L-UE tissottometti NDC wieħed f'isem l-UE u l-istati membri tagħha. Is-sottomissjoni ntbagħtet lis-Segretarjat tal-UNFCCC biex tiġi ppubblikata fir-reġistru tiegħu tas-sottomissjonijiet. Kuntest Il-kontributi determinati fil-livell nazzjonali (NDCs) huma fil-qalba tal-Ftehim ta' Pariġi u l-kisba ta' dawn l-għanijiet fit-tul. Fl-2015, 196 Parti qablu bejniethom fl-ambitu tal-Ftehim ta' Pariġi biex iż-żieda fit-temperatura medja globali tinżamm ferm inqas minn 2 °C 'il fuq mil-livelli preindustrijali, u li jitkomplew l-isforzi biex iż-żieda fit-temperatura tkun limitata għal 1,5 °C 'il fuq mil-livelli preindustrijali. Il-Ftehim ta' Pariġi jitlob lil kull pajjiż jikkomunika l-azzjonijiet klimatiċi tiegħu ta' wara l-2020 fl-NDCs tiegħu, fl-2020 u kull ħames snin wara. L-NDCs jistabbilixxu l-isforzi ta' kull pajjiż biex inaqqas l-emissjonijiet nazzjonali u jadatta għall-impatti tat-tibdil fil-klima. Sottomissjoni lill-UNFCCC f'isem l-Unjoni Ewropea u l-Istati Membri tagħha - Konklużjonijiet tal-Kunsill Ewropew tal-11 ta' Diċembru 2020 Din ir-riżorsa bħalissa hi disponibbli biss bil-lingwa jew il-lingwi li ġejjin: Konklużjonijiet tal-Kunsill Ewropew tal-11 ta' Diċembru 2020 Sottomissjoni tal-pjan fit-tul lill-UNFCCC f'isem l-Unjoni Ewropea u l-Istati Membri tagħha Ara l-paġna tal-laqgħa